               EUROOPAN KOMISSIO
            Bryssel 7.4.2020
            COM(2020) 137 final
            2020/0053(COD)
            Ehdotus
            EUROOPAN PARLAMENTIN JA NEUVOSTON PÄÄTÖS
            neuvoston päätöksen 2003/17/EY muuttamisesta siltä osin kuin on kyse Ukrainassa viljakasvien siemenviljelmillä tehtyjen viljelystarkastusten vastaavuudesta ja Ukrainassa tuotettujen viljakasvien siementen vastaavuudesta

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

               Neuvoston päätöksessä 2003/17/EY säädetään tietyissä kolmansissa maissa tehtyjen viljelystarkastusten ja tiettyjen lajien siementen tuotannon vastaavuudesta, kun tarkastukset on tehty direktiivien 66/401/ETY, 66/402/ETY, 2002/54/EY ja 2002/57/EY mukaisesti. Kyseisissä maissa korjattuja ja tarkastettuja siemeniä koskevat kansalliset säännökset antavat siementen ominaispiirteiden, tutkimusjärjestelyjen sekä siementen tunnistettavuuden varmistamisen, merkitsemisen ja valvonnan osalta samat takeet kuin Euroopan unionissa korjattuihin ja tarkastettuihin siemeniin sovellettavat säännökset. Ukraina ei sisälly kyseisiin kolmansiin maihin, minkä vuoksi Ukrainassa korjattujen viljakasvien siementen tuonti Euroopan unioniin ei ole tällä hetkellä mahdollista.

               Ukraina on toimittanut komissiolle pyynnön tunnustaa ukrainalaisten viljakasvien siementen vastaavuus neuvoston päätöksen 2003/17/EY mukaisesti.

               Pyynnön saatuaan komissio tutki Ukrainassa sovellettavaa lainsäädäntöä ja tarkasti Ukrainassa käytössä olevan viljelystarkastusjärjestelmän ja viljakasvien siementen varmennusjärjestelmän. Komissio tuli siihen tulokseen, että Ukrainan vaatimukset ja käytössä oleva järjestelmä vastaavat unionin vaatimuksia ja järjestelmää ja tarjoavat samat takeet kuin unionin järjestelmä.

               Sen vuoksi on aiheellista tunnustaa Euroopan parlamentin ja neuvoston hyväksymällä päätöksellä, että Ukrainan siemenet vastaavat Euroopan unionissa korjattuja, tuotettuja ja tarkastettuja viljakasvien siemeniä.

               •Yhdenmukaisuus muiden alaa koskevien politiikkojen säännösten kanssa

                  Kyseessä on nykyisten vaatimusten tekninen täytäntöönpano eli säädös on siten johdonmukainen tällä politiikan alalla tai siementen kaupan pitämisen alalla voimassa olevien säännösten kanssa.

               •Yhdenmukaisuus unionin muiden politiikkojen kanssa

                  Ehdotus on EU:n ja Ukrainan assosiaatiosopimuksen tavoitteiden mukainen, koska se edistää unionin sääntöjen mukaista siementen kauppaa.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

                  Tämän säädöksen oikeusperusta on SEUT-sopimuksen 43 artiklan 2 kohta, jolla Euroopan parlamentille ja neuvostolle annetaan valtuudet antaa yhteisen maatalouspolitiikan tavoitteiden toteuttamisessa tarvittavia säännöksiä.

               •Toissijaisuusperiaate (jaetun toimivallan osalta)

                  Siemeniä koskevista vaatimuksista säädetään unionin tasolla. Unionin tason toimet ovat tarpeen sen varmistamiseksi, että tuodut siemenet voivat liikkua vapaasti sisämarkkinoilla.

               •Suhteellisuusperiaate

                  Tämä on ainoa mahdollinen unionin toiminnan muoto, jolla tavoite saavutetaan.

               •Toimintatavan valinta

                  Oikeudellisesta välineestä säädetään oikeusperustassa eli SEUT-sopimuksen 43 artiklan 2 kohdassa.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Jälkiarvioinnit/toimivuustarkastukset

                  Ei sovelleta.

               •Sidosryhmien kuuleminen

                  Jäsenvaltioille on tiedotettu asiasta ja niitä on kuultu pysyvässä kasvi-, eläin-, elintarvike- ja rehukomiteassa. Erillinen kuuleminen ei ollut tarpeen, sillä aloite koskee ainoastaan voimassa olevien sääntöjen teknistä täytäntöönpanoa, eikä samanlaisten aloitteiden yhteydessä ole aiemmin järjestetty erillistä kuulemista. Ukraina on itse kommentoinut tarkastuskertomusluonnosta, jossa ei havaittu merkittäviä ristiriitoja.

               •Asiantuntijatiedon keruu ja käyttö

                  Komissio on tehnyt lainsäädäntöanalyysin yhdessä Ukrainan kanssa, ja sen yksiköt ovat suorittaneet tarkastuksen Ukrainassa. Komissio on laatinut kertomuksen, jossa esitetään tarvittavat tiedot aloitteen perustelemiseksi.

               •Vaikutustenarviointi

                  Tämä päätös on luonteeltaan puhtaasti tekninen, ja sillä pannaan täytäntöön voimassa olevat säännöt, minkä vuoksi vaikutustenarviointia ei tarvita.

               •Sääntelyn toimivuus ja yksinkertaistaminen

                  Tämä ehdotus ei liity REFIT-ohjelmaan. Ehdotus edistää Ukrainan ja EU:n välistä kauppaa. Investoimalla Ukrainan siementuotantokapasiteettiin EU:hun sijoittautuneet yritykset pyrkivät monipuolistamaan siementuotantoalueitaan kaikkialla Euroopassa ja siten vähentämään riskiä, jonka vain yhdellä ilmastovyöhykkeellä tuottaminen aiheuttaa. Näin ollen vastaavuuden tunnustaminen edistäisi korkealaatuisten siementen jatkuvan tarjonnan ylläpitämistä EU:ssa. Lisäksi eurooppalaiset siemenyritykset etsivät uusia mahdollisuuksia, ja EU-vastaavuus tarjoaisi niitä. Ehdotuksella ei ole vaikutusta toimijoille säännösten noudattamisesta aiheutuviin kustannuksiin. Ehdotukseen ei sovelleta ”digitaalista tarkastusta”.

               •Perusoikeudet

                  Ei sovelleta.

               4.TALOUSARVIOVAIKUTUKSET

                  Ei ole.

               5.LISÄTIEDOT

               •Toteuttamissuunnitelmat, seuranta, arviointi ja raportointijärjestelyt

                  Ei sovelleta.

               •Selittävät asiakirjat (direktiivien osalta)

                  Ei sovelleta.

               •Ehdotukseen sisältyvien säännösten yksityiskohtaiset selitykset

                  Ehdotuksen ainoalla aineellisella säännöksellä lisätään Ukraina niiden maiden luetteloon, joiden osalta tiettyjen viljakasvilajien siemenviljelmillä tehtyjen viljelystarkastusten ja tuotettujen siementen vastaavuus tunnustetaan.

               2020/0053 (COD)

               Ehdotus

               EUROOPAN PARLAMENTIN JA NEUVOSTON PÄÄTÖS

               neuvoston päätöksen 2003/17/EY muuttamisesta siltä osin kuin on kyse Ukrainassa viljakasvien siemenviljelmillä tehtyjen viljelystarkastusten vastaavuudesta ja Ukrainassa tuotettujen viljakasvien siementen vastaavuudesta

               EUROOPAN PARLAMENTTI JA EUROOPAN UNIONIN NEUVOSTO, jotka

               ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan,

               ottavat huomioon Euroopan komission ehdotuksen,

               sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

               ottavat huomioon Euroopan talous- ja sosiaalikomitean lausunnon
                  1
               ,

               noudattavat tavallista lainsäätämisjärjestystä,

               sekä katsovat seuraavaa:

               (1)Neuvoston päätöksessä 2003/17/EY
                  2
                säädetään, että luettelossa mainituissa kolmansissa maissa tietyillä siemenviljelmillä tehtyjen viljelystarkastusten katsotaan tietyin edellytyksin vastaavan unionin lainsäädännön mukaisesti tehtäviä tarkastuksia ja että kyseisissä maissa tuotettujen tiettyjen viljakasvien siementen katsotaan tietyin edellytyksin vastaavan unionin lainsäädännön mukaisesti tuotettuja siemeniä.

               (2)Ukraina on pyytänyt komissiota tunnustamaan sen viljakasvien siementen viljelystarkastuksia koskevan järjestelmän sekä Ukrainassa tuotettujen ja varmennettujen viljakasvien siementen vastaavuuden.

               (3)Komissio tutki asiaa koskevaa Ukrainan lainsäädäntöä ja julkaisi vuonna 2015 tehdyn tarkastuksen, joka koski viljakasvien siementen virallisen valvonnan ja varmentamisen järjestelmää Ukrainassa ja sen vastaavuutta unionin vaatimusten kanssa, pohjalta havaintonsa raportissa ”Final report of an audit carried in Ukraine from 26 May 2015 to 04 June 2015 in order to evaluate the system of official controls and certification of cereal seed and their equivalence with European Union requirement” (Loppuraportti Ukrainassa 26 päivän toukokuuta 2015 ja 4 päivän kesäkuuta 2015 välisenä aikana tehdystä tarkastuksesta, jossa arvioitiin viljakasvien siementen virallisen valvonnan ja varmentamisen järjestelmää ja sen vastaavuutta Euroopan unionin vaatimusten kanssa).

               (4)Tämän tarkastuksen jälkeen todettiin, että siemenviljelmien viljelystarkastukset ja viljakasvien siementen näytteenotto, testaus ja virallinen jälkivalvonta toteutetaan asianmukaisesti ja ne täyttävät päätöksen 2003/17/EY liitteessä II vahvistetut edellytykset sekä direktiivissä 66/402/ETY säädetyt asiaankuuluvat vaatimukset. Lisäksi todettiin, että siementen varmentamisen täytäntöönpanosta vastaavat Ukrainan kansalliset viranomaiset ovat toimivaltaisia ja toimivat asianmukaisesti.

               (5)Sen vuoksi on aiheellista tunnustaa Ukrainassa tehtävien viljakasvien siemeniä koskevien viljelystarkastusten ja Ukrainassa tuotettujen ja Ukrainan viranomaisten virallisesti varmentamien viljakasvien siementen vastaavuus.

               (6)Päätöstä 2003/17/EY olisi sen vuoksi muutettava,

               OVAT HYVÄKSYNEET TÄMÄN PÄÄTÖKSEN:

               1 artikla
               Päätöksen 2003/17/EY muuttaminen

               Muutetaan päätöksen 2003/17/EY liite I seuraavasti:

               a)Lisätään taulukkoon kohtien ”TR” ja ”US” väliin seuraava kohta:

                        ”UA

                        Ministry of Agrarian Policy and Food of Ukraine

                        Khreshchatyk str., 24, 01001, KYIV

                        66/402/EEC”

               b)Lisätään saman taulukon alaviitteeseen kohtien ”TR – Turkki ja ”US – Yhdysvallat” väliin seuraava kohta:

               ”UA – Ukraina,”.

               2 artikla
               Voimaantulo

               Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               3 artikla
               Osoitus

               Tämä päätös on osoitettu kaikille jäsenvaltioille.

               Tehty Brysselissä

                  Euroopan parlamentin puolesta
                        Neuvoston puolesta

                  Puhemies
                        Puheenjohtaja

                     (1)

                        EUVL C , , s. .

                     (2)

                        Neuvoston päätös 2003/17/EY, tehty 16 päivänä joulukuuta 2002, kolmansissa maissa siemenviljelmillä tehtyjen viljelystarkastusten vastaavuudesta ja kolmansissa maissa tuotettujen siementen vastaavuudesta (EYVL L 8, 14.1.2003, s. 10).


               EUROOPAN KOMISSIO
            Bryssel 15.5.2020
            COM(2020) 195 final
            2020/0079(NLE)
            Ehdotus
            NEUVOSTON PÄÄTÖS
            Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyllä sopimuksella perustetussa sekakomiteassa unionin puolesta esitettävästä kannasta erosopimuksen muuttamista koskevan päätöksen hyväksymiseen

               PERUSTELUT

               1.Ehdotuksen kohde

               Komissio ehdottaa, että neuvosto vahvistaa kannan, joka on tarkoitus esittää Euroopan unionin puolesta Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyllä sopimuksella, jäljempänä ’erosopimus’, perustetussa sekakomiteassa. Kanta koskee erosopimuksen muuttamisesta annettavaa sekakomitean päätöstä.

               2.Ehdotuksen tausta

               2.1.Sopimus Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä

               Erosopimuksessa vahvistetaan järjestelyt, joiden tarkoituksena on varmistaa Yhdistyneen kuningaskunnan hallittu ero Euroopan unionista ja Euroopan atomienergiayhteisöstä. Erosopimus tuli voimaan 1. helmikuuta 2020.

               2.2.Sekakomitea

               Erosopimuksen 164 artiklan 1 kohdassa perustettu sekakomitea muodostuu unionin ja Yhdistyneen kuningaskunnan edustajista. Sen puheenjohtajina toimivat unioni ja Yhdistynyt kuningaskunta yhdessä. Sekakomitean työjärjestys vahvistetaan erosopimuksen liitteessä VIII. Sekakomitea kokoontuu unionin tai Yhdistyneen kuningaskunnan kutsusta ja joka tapauksessa vähintään kerran vuodessa. Se vahvistaa oman kokousaikataulunsa ja asialistansa yhteisellä suostumuksella.

               Sekakomitean tehtävänä on erosopimuksen 164 artiklan nojalla ennen muuta

               ·valvoa erosopimuksen täytäntöönpanoa ja soveltamista joko suoraan tai sekakomitealle raportoivien erityiskomiteoiden välityksellä;

               ·antaa tarvittavat päätökset ja suositukset, kuten erosopimukseen tehtävät muutokset siinä määrätyissä tilanteissa;

               ·ehkäistä erosopimuksen tulkintaa ja soveltamista koskevia mahdollisia ongelmia ja ratkaista tähän liittyviä riitoja.

               2.3.Suunniteltu sekakomitean päätös

               Erosopimuksen 164 artiklan 5 kohdan d alakohdan nojalla sekakomitea voi hyväksyä päätöksen erosopimuksen muuttamisesta, jos se on tarpeen virheiden korjaamiseksi, puutteiden tai muiden epäkohtien poistamiseksi tai sellaisiin tilanteisiin puuttumiseksi, jotka eivät olleet ennakoitavissa erosopimuksen allekirjoitushetkellä, edellyttäen, että erosopimuksen olennaisia kohtia ei muuteta.

               Suunnitellun päätöksen tarkoituksena on poistaa puutteita ja epäkohtia, jotka eivät muuta erosopimuksen olennaisia kohtia.

               Suunniteltu päätös sitoo osapuolia erosopimuksen 166 artiklan 2 kohdan mukaisesti. Sekakomitean työjärjestyksen säännössä nro 9 määrätään, että sekakomitean päätöksissä on mainittava päivä, jona ne tulevat voimaan.

               3.Unionin puolesta esitettävä kanta

               3.1.Viides osa: Rahoitusta koskevat määräykset

               Erosopimus tuli voimaan myöhemmin kuin alun perin suunniteltiin, koska Yhdistyneen kuningaskunnan asemaa unionin jäsenenä jatkettiin useita kertoja. Siksi erosopimuksen viidenteen osaan, joka käsittää rahoitusta koskevat määräykset, on tehtävä useita teknisiä mukautuksia.

               3.1.1.Erosopimuksen 135 artikla koskee Yhdistyneen kuningaskunnan maksuosuutta ja osallistumista unionin talousarvioihin. Sen tarkoituksena on varmistaa Yhdistyneen kuningaskunnan tavanomainen maksuosuus ja osallistuminen unionin talousarvioihin eroamispäivästä siirtymäkauden päättymiseen asti. Koska Yhdistynyt kuningaskunta erosi unionista 31. tammikuuta 2020, on oikeusvarmuuden vuoksi aiheellista poistaa erosopimuksen 135 artiklan otsikossa ja artiklan 1 kohdassa olevat viittaukset vuoteen 2019.

               3.1.2.Erosopimuksen 137 artikla koskee Yhdistyneen kuningaskunnan osallistumista unionin ohjelmien ja toimien täytäntöönpanoon eroamispäivästä siirtymäkauden päättymiseen asti. Koska Yhdistynyt kuningaskunta erosi unionista 31. tammikuuta 2020, on oikeusvarmuuden vuoksi aiheellista poistaa erosopimuksen 137 artiklan otsikossa ja artiklan 1 kohdassa olevat viittaukset vuoteen 2019.

               3.1.3.Erosopimuksen 143 artikla koskee rahoitusapuna annettaviin lainoihin, ESIR- ja EKKR-rahastoihin sekä ulkoiseen lainanantovaltuuteen liittyviä ehdollisia rahoitusvastuita. Siinä asetetaan unionille useita raportointivelvoitteita, joiden määräajat on jo ohitettu. Ensimmäinen määräaika oli 31. heinäkuuta 2019, jolloin unionin oli määrä esittää ensimmäinen kertomus 143 artiklan nojalla toteutettujen rahoitustoimien tilanteesta eroamispäivänä. Koska eroamispäivä oli 31. tammikuuta 2020, on aiheellista muuttaa 143 artiklan 1 kohtaa niin, että määräaika ensimmäisen kertomuksen antamiselle on 31. heinäkuuta 2020. Lisäksi kyseisestä kohdasta on poistettava viittaukset vuoteen 2019.

               3.1.4.Erosopimuksen 144 artikla koskee vuosia 2014–2020 koskevan monivuotisen rahoituskehyksen tai aiempien rahoituskehysten ohjelmista rahoitettavia, suoraan tai välillisesti hallinnoitavia rahoitusvälineitä. Siinä viitataan ensimmäiseen kertomukseen, jossa kuvataan 143 artiklan nojalla toteutettujen rahoitustoimien tilanne, ja sen määräaikaan. Sen vuoksi on tarpeen muuttaa 144 artiklan 1 kohdassa oleva viittaus kyseiseen määräaikaan.

               3.1.5.Erosopimuksen 150 artikla koskee Yhdistyneen kuningaskunnan vastuun jatkumista ja Euroopan investointipankin (EIP) puitteissa maksetun pääoman palauttamista 12 eränä. Siinä mainitaan päivämäärä (15. joulukuuta 2019), jona EIP:n on maksettava Yhdistyneelle kuningaskunnalle takaisin ensimmäinen erä määrästä, joka vastaa Yhdistyneen kuningaskunnan osuutta EIP:n maksetusta pääomasta; tarkoituksena on aloittaa takaisinmaksu sen vuoden lopussa, jona Yhdistyneen kuningaskunnan ero unionista on tapahtunut. Koska eroamispäivä oli 31. tammikuuta 2020, viittausta on muutettava vastaavasti. EIP:n kanssa käytyjen keskustelujen perusteella ehdotetaan, että ensimmäinen erä maksetaan vuonna 2020, tarkemmin sanottuna 15. lokakuuta 2020. Koska takaisinmaksu alkaa vuotta myöhemmin kuin alun perin suunniteltiin, on tarpeen muuttaa myös loppumaksun päivämäärää, jonka olisi oltava 15. lokakuuta 2031. Erosopimuksen 150 artiklan 4 kohta olisi muutettava vastaavasti.

               Erosopimuksen 150 artiklassa määrätään myös, että EIP ilmoittaa Yhdistyneelle kuningaskunnalle 31. heinäkuuta 2019 EIP:n rahoitustoimista Yhdistyneelle kuningaskunnalle aiheutuvan riskin. Koska eroamispäivä oli 31. tammikuuta 2020, on tarpeen muuttaa 150 artiklan 8 kohtaa siirtämällä siinä mainittu ilmoittamisen määräaika samalle päivälle, mutta vuotta myöhemmäksi, eli 31. heinäkuuta 2020.

               Erosopimuksen 150 artiklassa asetetaan EIP:lle velvoite ilmoittaa vuosittain siihen asti, että kyseisen artiklan mukainen Yhdistyneen kuningaskunnan vastuu lakkaa, Yhdistyneelle kuningaskunnalle EIP:n rahoitustoimista johtuvan jäljellä olevan riskin määrä. Erosopimuksessa mainittu päivämäärä on nyt vuosittain 31. maaliskuuta vuodesta 2020 alkaen. Koska eroamispäivä oli 31. tammikuuta 2020, ensimmäinen jäljellä olevaa riskiä koskeva määrä, josta on ilmoitettava, koskee tilannetta 31. joulukuuta 2020; ensimmäinen ilmoitus olisi näin ollen annettava 31. maaliskuuta 2021. Erosopimuksen 150 artiklan 8 kohdan toinen alakohta olisi sen vuoksi muutettava vastaavasti.

               3.1.6.Erosopimuksen 145 artiklassa määrätään, miten Yhdistyneelle kuningaskunnalle maksetaan takaisin sen osuus Euroopan hiili- ja teräsyhteisön (EHTY) nettovarallisuudesta. Näistä varoista saatavat tulot siirretään hiili- ja terästutkimusrahastoon, josta rahoitetaan hiili- ja teräsalan tutkimushankkeita. Kyseiset hankkeet eivät kuulu monivuotiseen rahoituskehykseen, ja niiden oikeusperusta on Euroopan unionista tehtyyn sopimukseen liitetty pöytäkirja N:o 37 EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta. Tästä seuraa, että näihin hankkeisiin liittyvät avustukset eivät kuulu erosopimuksen 137 ja 138 artiklan soveltamisalaan, minkä vuoksi tällaisista Yhdistyneen kuningaskunnan edunsaajille ennen siirtymäkauden päättymistä myönnetyistä avustuksista ei ole annettu määräyksiä.

               Sen vuoksi on tarpeen muuttaa erosopimusta tämän oikeudellisen tyhjiön täyttämiseksi. Ehdotetaan, että hiili- ja terästutkimusrahastosta myönnettäviin avustuksiin sovelletaan samaa logiikkaa kuin monivuotisesta rahoituskehyksestä rahoitettaviin avustuksiin. Tämä tarkoittaa, että Yhdistyneen kuningaskunnan edunsaajien kanssa ennen siirtymäkauden päättymistä allekirjoitetut hiili- ja terästutkimusrahaston avustukset olisi maksettava niiden päättämiseen asti. Tällainen menettely vastaisi myös hiili- ja terästutkimusrahaston rahoitussääntöjä, joiden mukaan vuoden N sitoumukset rahoitetaan Euroopan hiili- ja teräsyhteisön vuoden N-2 varoista saatavilla tuloilla (eli vuoden 2020 hankkeet rahoitetaan vuoden 2018 tuloilla). Monivuotista rahoituskehystä koskevien sääntöjen mukaisesti ja ottaen huomioon Yhdistyneelle kuningaskunnalle 30. kesäkuuta 2021 alkaen palautettavat varat ehdotetaan, että allekirjoittamisen määräajaksi lisätään siirtymäkauden päättyminen. Tätä varten erosopimuksen 145 artiklaan olisi lisättävä kolmas kohta.

               3.2.Irlantia/Pohjois-Irlantia koskevan pöytäkirjan liite 2

               Irlantia/Pohjois-Irlantia koskevan pöytäkirjan tarkoituksena on ottaa huomioon Irlannin saaren ainutlaatuiset olosuhteet Yhdistyneen kuningaskunnan erotessa unionista. Siihen sisältyy määräyksiä, joiden avulla pyritään välttämään tiukka rajavalvonta Irlannin ja Pohjois-Irlannin välillä ja joiden nojalla Pohjois-Irlannissa noudatetaan tiettyjä tavaroiden sisämarkkinoihin liittyviä EU:n sääntöjä. Pöytäkirjan liitteessä 2 on luettelo pöytäkirjan 5 artiklan 4 kohdassa tarkoitetuista unionin oikeuden säännöksistä, joita sovelletaan tältä osin Pohjois-Irlantiin. Luettelosta on epähuomiossa jäänyt pois kahdeksan säädöstä, jotka ovat tavaroiden sisämarkkinoihin liittyvien sääntöjen soveltamisen kannalta olennaisia. Lisäksi liitteestä on jäänyt epähuomiossa pois kolme selittävää huomautusta, jotka ovat tarpeen tiettyjen Irlantia/Pohjois-Irlantia koskevan pöytäkirjan liitteessä 2 lueteltujen erityissäädösten soveltamisalan tarkentamiseksi.

               3.2.1.Direktiivi (EU) 2019/904 tiettyjen muovituotteiden ympäristövaikutuksen vähentämisestä
                  1

               Direktiivillä (EU) 2019/904 edistetään kiertoon perustuvia toimintamalleja, joissa kertakäyttötuotteiden sijasta etusijalle asetetaan kestävät ja myrkyttömät uudelleenkäytettävät tuotteet ja uudelleenkäyttöjärjestelmät ja joilla pyritään vähentämään syntyvän jätteen määrää. Tämä direktiivi täydentää pakkauksista ja pakkausjätteistä annettua direktiiviä 94/62/EY, joka mainitaan jo Irlantia/Pohjois-Irlantia koskevan pöytäkirjan liitteessä 2. Pohjois-Irlannissa on sovellettava kumpaakin säädöstä, jotta voidaan välttää tilanne, jossa jätteisiin, esimerkiksi merkintävaatimuksiin, sovellettaisiin eri sääntöjä, ja varmistaa, että tuotteet, jotka voidaan saattaa Pohjois-Irlannin markkinoille, voidaan tuoda turvallisesti ja laillisesti yli rajan Irlantiin ja muualle sisämarkkinoille.

               Edellä esitetyn perusteella ja sisämarkkinoiden eheyden suojaamiseksi pakkausten ja pakkausjätteiden osalta ehdotetaan, että direktiivi (EU) 2019/904 sisällytetään Irlantia/Pohjois-Irlantia koskevan pöytäkirjan liitteessä 2 olevaan luetteloon niistä unionin säädöksistä, joita sovelletaan Pohjois-Irlannin osalta, kohtaan ”Jätteet”.

               3.2.2.Direktiivi 2011/91/EU elintarvike-erän tunnistamismerkinnöistä
                  2

               Direktiivillä 2011/91/EU vahvistetaan yleiset, kaikkia elintarvikkeita koskevat säännökset elintarvikkeiden valmistuserien tunnistamiseksi tarkoitetun yhteisen järjestelmän hallitsemiseksi. Siinä asetetaan erätunnuksen merkitsemistä koskeva yleinen velvoite ja säädetään sitä koskevista poikkeuksista, osoitetaan vastuu vaatimusten noudattamisesta eri toimijoille ja annetaan ohjeet merkinnän sisällöstä ja sen sijoittamisesta elintarvikkeisiin.

               Elintarvikkeen valmistuserää koskeva merkintä on hyödyllinen tiedon lähde ratkaistaessa elintarvikkeisiin liittyviä erimielisyyksiä tai epäiltäessä elintarvikkeista aiheutuvan vaaraa kuluttajien terveydelle. Elintarvikealan toimijoiden on helpompi hallita vaarallisten tuotteiden vetämistä pois markkinoilta, kun tarvittavat valmistuserät voidaan tunnistaa ja vetää pois nopeasti. Valmistuserää koskeva merkintä on kansallisille viranomaisille välttämätön väline myös elintarvikepetosten tutkinnassa.

               Vaikka valmiiksi pakattujen elintarvikkeiden valmistus- tai pakkauserän merkitseminen perustuu yleiseen kansainvälisen tason velvoitteeseen (Codex Alimentarius -elintarvikestandardikokoelmaan kuuluva General Standard for the Labelling of Pre-packaged Foods), direktiivissä vahvistetut erityiset yhteiset vaatimukset menevät tätä velvoitetta pidemmälle. On myös otettava huomioon, että Euroopan unioniin kolmansista maista tuotavien elintarvikkeiden on täytettävä unionin lainsäädännössä asetetut jäljitettävyysvaatimukset, jotta niitä voidaan pitää laillisesti kaupan unionissa.

               Direktiivi 2011/91/EU myös täydentää elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annettua Euroopan parlamentin ja neuvoston asetusta (EY) N:o 178/2002, joka sisältyy jo Irlantia/Pohjois-Irlantia koskevan pöytäkirjan liitteeseen 2.

               Edellä esitetyn perusteella sekä sisämarkkinoiden eheyden ja unionin kansalaisten terveyden ja turvallisuuden suojaamiseksi ehdotetaan, että direktiivi 2011/91/EU sisällytetään Irlantia/Pohjois-Irlantia koskevan pöytäkirjan liitteessä 2 olevaan luetteloon niistä unionin säädöksistä, joita sovelletaan Pohjois-Irlannin osalta, kohtaan ”Elintarvikkeet – yleinen”.

               3.2.3.Neuvoston direktiivi 66/401/ETY, annettu 14 päivänä kesäkuuta 1966, rehukasvien siementen pitämisestä kaupan
                  3

               Direktiivissä 66/401/ETY vahvistetaan säännöt, jotka koskevat rehukasvien siementen pitämistä kaupan unionissa. Siinä säädetään siementen tunnistettavuutta, terveyttä ja laatua koskevista vaatimuksista sekä varmentamistoimista, joiden nojalla niitä voidaan vapaasti pitää kaupan unionissa.

               Edellä esitetyn perusteella ja jotta voidaan suojata rehukasvien siementen kaupan pitämistä unionissa, ehdotetaan, että direktiivi 66/401/ETY sisällytetään Irlantia/Pohjois-Irlantia koskevan pöytäkirjan liitteessä 2 olevaan luetteloon niistä unionin säädöksistä, joita sovelletaan Pohjois-Irlannin osalta, kohtaan ”Kasvien lisäysaineisto”.

               3.2.4.Neuvoston direktiivi 98/56/EY, annettu 20 päivänä heinäkuuta 1998, koristekasvien lisäysaineiston pitämisestä kaupan
                  4

               Direktiivissä 98/56/EY vahvistetaan säännöt, jotka koskevat koristekasvien lisäysaineiston pitämistä kaupan unionissa. Siinä säädetään lisäykseen käytettävän aineiston laatua ja terveyttä koskevista vaatimuksista, joiden nojalla niitä voidaan vapaasti pitää kaupan unionissa.

               Edellä esitetyn perusteella ja jotta voidaan suojata koristekasvien lisäysaineiston kaupan pitämistä unionissa, ehdotetaan, että direktiivi 98/56/EY sisällytetään Irlantia/Pohjois-Irlantia koskevan pöytäkirjan liitteessä 2 olevaan luetteloon niistä unionin säädöksistä, joita sovelletaan Pohjois-Irlannin osalta, kohtaan ”Kasvien lisäysaineisto”.

               3.2.5.Neuvoston direktiivi 2008/72/EY, annettu 15 päivänä heinäkuuta 2008, vihannesten lisäys- ja taimiaineiston, lukuun ottamatta siemeniä, pitämisestä kaupan
                  5

               Neuvoston direktiivissä 2008/72/EY vahvistetaan säännöt, jotka koskevat vihannesten lisäys- ja taimiaineiston pitämistä kaupan unionissa. Siinä säädetään lisäysaineiston tunnistettavuutta, terveyttä ja laatua koskevista vaatimuksista sekä valvontatoimenpiteistä, joiden nojalla niitä voidaan vapaasti pitää kaupan unionissa.

               Edellä esitetyn perusteella ja jotta voidaan suojata vihannesten lisäys- ja taimiaineiston kaupan pitämistä unionissa, ehdotetaan, että direktiivi 2008/72/EY sisällytetään Irlantia/Pohjois-Irlantia koskevan pöytäkirjan liitteessä 2 olevaan luetteloon niistä unionin säädöksistä, joita sovelletaan Pohjois-Irlannin osalta, kohtaan ”Kasvien lisäysaineisto”.

               3.2.6.Neuvoston asetus (EY) N:o 111/2005 unionin ja kolmansien maiden välisen huumausaineiden lähtöaineiden kaupan valvontaa koskevista säännöistä
                  6

               Asetuksella (EY) N:o 111/2005 pannaan täytäntöön huumausaineiden ja psykotrooppisten aineiden laitonta kauppaa vastaan Wienissä 19 päivänä joulukuuta 1988 tehty Yhdistyneiden Kansakuntien yleissopimus, jonka osapuoli unioni on. Asetuksella (EY) N:o 111/2005 saatetaan osaksi unionin oikeutta erityisesti yleissopimuksen 12 artikla vahvistamalla huumausaineiden ja psykotrooppisten aineiden laittomassa valmistuksessa yleisesti käytettävien aineiden kauppaa koskevat unionin säännöt ja ottamalla käyttöön järjestelmä, jonka avulla valvotaan tällaisten lähtöaineiden kauppaa unionin ja kolmansien maiden välillä.

               Asetus (EY) N:o 111/2005 myös liittyy erottamattomasti huumausaineiden lähtöaineista annettuun Euroopan parlamentin ja neuvoston asetukseen (EY) N:o 273/2004, joka sisältyy Irlantia/Pohjois-Irlantia koskevan pöytäkirjan liitteeseen 2: lähtöaineiden yhdenmukainen ja kattava valvontajärjestelmä edellyttää, että käytössä ovat nämä molemmat säädökset yhdessä. Jos nyt voimassa olevan Irlantia/Pohjois-Irlantia koskevan pöytäkirjan mukaisesti sovellettaisiin ainoastaan asetusta (EY) N:o 273/2004, huumausaineiden lähtöaineiden valvontajärjestelmään muodostuisi aukko, koska lähtöaineiden tuonti/kauttakulku/vienti Pohjois-Irlannin kautta jäisi vaille valvontaa, minkä seurauksena Pohjois-Irlannista tulisi huumausaineiden laittoman valmistuksen kannalta houkutteleva alue. Koska Pohjois-Irlannin ja Irlannin välillä ei ole tiukkaa rajavalvontaa, Pohjois-Irlannin kautta kierrätetyt huumausaineiden lähtöaineet voisivat lisäksi helposti päätyä myös Irlantiin (ja sieltä muualle EU:hun), missä niitä voitaisiin käyttää huumausaineiden laittomaan valmistukseen.

               Edellä esitetyn perusteella ja huumausaineiden lähtöaineita koskevan unionin valvontajärjestelmän suojaamiseksi ehdotetaan, että asetus (EY) N:o 111/2005 sisällytetään Irlantia/Pohjois-Irlantia koskevan pöytäkirjan liitteessä 2 olevaan luetteloon niistä unionin säädöksistä, joita sovelletaan Pohjois-Irlannin osalta, kohtaan ”Kemikaalit ja vastaavat tuotteet”.

               3.2.7.Euroopan parlamentin ja neuvoston asetus (EU) 2019/880 kulttuuriesineiden tullialueelle siirtämisestä ja tuonnista
                  7

               Asetuksen (EU) 2019/880 tarkoituksena on suojata ihmiskunnan kulttuuriperintöä ja estää EU:n ulkopuolelta peräisin olevien kulttuuriesineiden laiton kauppa erityisesti silloin kun sen avulla saatetaan tukea terrorismin rahoitusta. Tämän vuoksi asetuksella kielletään kolmansista maista laittomasti vietyjen kulttuuriesineiden tuonti unioniin. Tätä yleistä kieltoa sovelletaan 28. joulukuuta 2020 alkaen. Asetuksessa säädetään myös EU:n ulkopuolisten kulttuuriesineiden järjestelmällisestä valvonnasta, kun niitä tuodaan unioniin. Koska asiakirjojen (vientilupien ja tuojan vakuutusten) tarkastukset tehdään keskitetyssä sähköisessä järjestelmässä, valvontajärjestelmän soveltaminen alkaa, kun kyseinen tietojärjestelmä otetaan käyttöön, ja viimeistään 28. kesäkuuta 2025.

               Jos asetusta (EU) 2019/880 ei sisällytetä Pohjois-Irlannin osalta sovellettavien unionin säädösten luetteloon, kolmansista maista, myös Yhdistyneestä kuningaskunnasta, ryöstetyt tai varastetut kulttuuriesineet voisivat päästä unionin sisämarkkinoille Pohjois-Irlannin kautta, koska Pohjois-Irlannin ja Irlannin välillä ei ole tiukkaa rajavalvontaa eikä siellä sen vuoksi tehdä myöskään tulli- tai muiden lainvalvontaviranomaisten tarkastuksia. Vilpilliset toimijat epäilemättä käyttäisivät tilannetta hyväkseen unionin tuontivalvonnan kiertämiseksi, mikä tekisi asetuksesta tehottoman.

               Edellä esitetyn perusteella ja sisämarkkinoiden eheyden suojaamiseksi kulttuuriesineiden tuonnin osalta ehdotetaan, että asetus (EU) 2019/880 sisällytetään Irlantia/Pohjois-Irlantia koskevan pöytäkirjan liitteessä 2 olevaan luetteloon niistä unionin säädöksistä, joita sovelletaan Pohjois-Irlannin osalta, kohtaan ”Muut”.

               3.2.8.Euroopan parlamentin ja neuvoston asetus (EU) 2019/287 tiettyihin Euroopan unionin ja kolmansien maiden välisiin kauppasopimuksiin sisältyvien, etuuksien väliaikaisen peruuttamisen mahdollistavien kahdenvälisten suojalausekkeiden ja muiden mekanismien täytäntöönpanosta
                  8

               Asetuksessa 2019/287 vahvistetaan säännökset sellaisten unionin ja kolmansien maiden välisiin kauppasopimuksiin sisältyvien kahdenvälisten suojalausekkeiden ja muiden mekanismien täytäntöönpanoa varten, joilla voidaan väliaikaisesti peruuttaa tullietuudet tai muu etuuskohtelu. Asetusta sovelletaan erityisesti uusimpiin kauppasopimuksiin, joita unioni on tehnyt esimerkiksi Japanin ja Singaporen kanssa.

               Irlantia/Pohjois-Irlantia koskevan pöytäkirjan liitteessä 2 on luettelo kaikista kahdenvälisiä suojatoimia koskevista unionin asetuksista. Asetus 2019/287 ei ollut voimassa silloin kun Irlantia/Pohjois-Irlantia koskevan pöytäkirjan liite 2 laadittiin.

               Edellä esitetyn perusteella ja sen varmistamiseksi, että kaikkia EU:n kauppatoimenpiteitä sovelletaan Pohjois-Irlantiin tuotaviin tavaroihin, joihin liittyy riski, että ne tuodaan myöhemmin unioniin, ehdotetaan, että asetus (EU) 2019/287 sisällytetään Irlantia/Pohjois-Irlantia koskevan pöytäkirjan liitteessä 2 olevaan luetteloon niistä unionin säädöksistä, joita sovelletaan Pohjois-Irlannin osalta, kohtaan ”Kahdenvälisiä suojatoimia koskevat asetukset”.

               3.2.9.Selittävä huomautus asetuksen (EU) N:o 978/2012 soveltamisalasta
                  9

               Asetusta (EU) N:o 978/2012 sovelletaan unionin yleiseen tullietuusjärjestelmään. Unionin yleisen tullietuusjärjestelmän ja Irlantia/Pohjois-Irlantia koskevan pöytäkirjan moitteettoman toiminnan ja eheyden varmistamiseksi Yhdistynyt kuningaskunta olisi Pohjois-Irlannin osalta suljettava tämän säädöksen soveltamisalan ulkopuolelle tiettyjen seikkojen suhteen.

               Edellä esitetyn perusteella ehdotetaan, että kohdassa ”4. Yleiset kauppaan liittyvät näkökohdat” lisätään asetusta (EU) N:o 978/2012 koskevaan kohtaan seuraava huomautus: rajoittamatta sitä, että GSP-järjestelmään oikeutetuille maille myönnettäviä tullietuuksia on unionin yleisen tullietuusjärjestelmän nojalla sovellettava Yhdistyneessä kuningaskunnassa Pohjois-Irlannin osalta:

               –asetuksen (EU) N:o 978/2012 9 artiklan 1 kohdan c alakohdan ii alakohdassa ja luvussa VI [Suoja- ja valvontatoimenpiteitä koskevat säännökset] olevia viittauksia ”jäsenvaltioihin” ei pidetä viittauksina Yhdistyneeseen kuningaskuntaan Pohjois-Irlannin osalta;

               –asetuksen (EU) N:o 978/2012 2 artiklan k alakohdassa ja luvussa VI [Suoja- ja valvontatoimenpiteitä koskevat säännökset] olevia viittauksia ”unionin markkinoihin” ei pidetä viittauksina Yhdistyneen kuningaskunnan markkinoihin Pohjois-Irlannin osalta; ja

               –asetuksessa (EU) N:o 978/2012 olevia viittauksia ”unionin tuottajiin” ja ”unionin tuotannonaloihin” ei pidetä viittauksina Yhdistyneen kuningaskunnan tuottajiin ja tuotannonaloihin Pohjois-Irlannin osalta.

               3.2.10.Selittävä huomautus kaupan suojatoimia koskevien unionin perusasetusten ja -toimenpiteiden soveltamisalasta

               Kaupan suojatoimia koskevat unionin perusasetukset sisältyvät Irlantia/Pohjois-Irlantia koskevan pöytäkirjan liitteeseen 2. Kaupan suojatoimia koskevien unionin asetusten ja Irlantia/Pohjois-Irlantia koskevan pöytäkirjan moitteettoman toiminnan ja eheyden varmistamiseksi olisi täsmennettävä eräiden säädösten soveltamisalaa Yhdistyneessä kuningaskunnassa Pohjois-Irlannin osalta.

               Edellä esitetyn perusteella ehdotetaan, että jaksossa ”5. Kaupan suojatoimet” lisätään seuraava huomautus: rajoittamatta sitä, että kaupan suojatoimia koskevia unionin toimenpiteitä on sovellettava Yhdistyneessä kuningaskunnassa Pohjois-Irlannin osalta, asetuksessa (EU) 2016/1036, asetuksessa (EU) 2016/1037, asetuksessa (EU) 2015/478 ja asetuksessa (EU) 2015/755 olevia viittauksia ”jäsenvaltioihin” tai ”unioniin” ei pidetä viittauksina Yhdistyneeseen kuningaskuntaan Pohjois-Irlannin osalta. Lisäksi tuojat, jotka ovat maksaneet unionin polkumyynti- tai tasoitustullin Pohjois-Irlannissa tulliselvitetyistä tavaroista, voivat hakea näiden tullien palautusta yksinomaan asetuksen (EU) 2016/1036 11 artiklan 8 kohdan tai asetuksen (EU) 2016/1037 21 artiklan nojalla.

               3.2.11.Selittävä huomautus unionin kahdenvälisten suojatoimien soveltamisalasta

               Kahdenvälisiä suojatoimia koskevat unionin asetukset sisältyvät Irlantia/Pohjois-Irlantia koskevan pöytäkirjan liitteeseen 2. Unionin asetusten ja Irlantia/Pohjois-Irlantia koskevan pöytäkirjan moitteettoman toiminnan ja eheyden varmistamiseksi olisi täsmennettävä eräiden säädösten soveltamisalaa Yhdistyneessä kuningaskunnassa Pohjois-Irlannin osalta.

               Rajoittamatta sitä, että unionin kahdenvälisiä suojatoimia on sovellettava Yhdistyneessä kuningaskunnassa Pohjois-Irlannin osalta, jaksossa 6. ”Kahdenvälisiä suojatoimia koskevat asetukset” luetelluissa asetuksissa olevia viittauksia ”jäsenvaltioihin” tai ”unioniin” ei pidetä viittauksina Yhdistyneeseen kuningaskuntaan Pohjois-Irlannin osalta.

               3.3.Sosiaaliturvajärjestelmien yhteensovittamista koskeva erosopimuksen liite I

               Erosopimuksen liitteessä I olevassa I osassa luetellaan sosiaaliturvajärjestelmien yhteensovittamista käsittelevän hallintotoimikunnan päätökset ja suositukset, jotka unionin ja Yhdistyneen kuningaskunnan on otettava huomioon soveltaessaan sosiaaliturvajärjestelmien yhteensovittamista koskevia sääntöjä (ks. erosopimuksen 31 artikla).

               Sosiaaliturvajärjestelmien yhteensovittamista käsittelevä hallintotoimikunta antoi 19. joulukuuta 2018 päätöksen N:o F3
                  10
                asetuksen (EY) N:o 883/2004 68 artiklan tulkinnasta siltä osin kuin on kyse erotusetuuden laskentamenetelmästä. Päätöstä on sovellettu 16. heinäkuuta 2019 alkaen. Sitä ei kuitenkaan mainita erosopimuksen liitteessä I olevassa I osassa, joten se olisi lisättävä sinne.

               Sosiaaliturvajärjestelmien yhteensovittamista käsittelevä hallintotoimikunta antoi 27. kesäkuuta 2019 päätöksen N:o E7
                  11
                käytännön yhteistyö- ja tiedonvaihtojärjestelyistä, joita sovelletaan 3. heinäkuuta 2019 alkaen siihen asti, että sosiaaliturvatietojen sähköinen vaihtojärjestelmä (EESSI) on pantu täysimääräisesti täytäntöön jäsenvaltioissa. Päätöstä ei kuitenkaan mainita erosopimuksen liitteessä I, joten se olisi lisättävä sinne.

               4.Oikeusperusta

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Päätös, joka sekakomitean on määrä antaa, on säädös, jolla on oikeusvaikutuksia. Suunniteltu säädös sitoo osapuolia erosopimuksen 166 artiklan 2 kohdan mukaisesti.

               Suunnitellulla säädöksellä ei täydennetä eikä muuteta erosopimuksen institutionaalisia rakenteita.

               Sen vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               Suunnitellun säädöksen ainoa tavoite ja sisältö liittyvät erosopimuksen muuttamiseen yhtäältä siksi, että voidaan korjata siinä olevat puutteet ja epäkohdat muuttamatta kuitenkaan sen olennaisia kohtia, ja toisaalta siksi, että erosopimukseen voidaan tehdä tarvittavat muutokset siinä nimenomaisesti mainitussa tilanteessa.

               Erosopimus on tehty Euroopan unionista tehdyn sopimuksen 50 artiklan 2 kohdan nojalla.

               Sen vuoksi, ja ottaen huomioon perusperiaate, jonka mukaan säädöstä voidaan muuttaa vain samantyyppisellä säädöksellä, ehdotetun päätöksen aineellinen oikeusperusta on Euroopan unionista tehdyn sopimuksen 50 artiklan 2 kohta.

               4.1.Päätelmä

               Ehdotetun päätöksen oikeusperustana tulisi olla SEUT-sopimuksen 50 artiklan 2 kohta yhdessä sen 218 artiklan 9 kohdan kanssa.

               5.Suunnitellun säädöksen julkaiseminen

               Koska sekakomitean päätöksellä muutetaan erosopimusta, päätös on aiheellista julkaista Euroopan unionin virallisessa lehdessä sen jälkeen kun se on hyväksytty.

               2020/0079 (NLE)

               Ehdotus

               NEUVOSTON PÄÄTÖS

               Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyllä sopimuksella perustetussa sekakomiteassa unionin puolesta esitettävästä kannasta erosopimuksen muuttamista koskevan päätöksen hyväksymiseen

               EUROOPAN UNIONIN NEUVOSTO, joka

               ottaa huomioon Euroopan unionista tehdyn sopimuksen ja erityisesti sen 50 artiklan 2 kohdan,

               ottaa huomioon Euroopan unionista tehdyn sopimuksen ja erityisesti sen 218 artiklan 9 kohdan,

               ottaa huomioon Euroopan komission ehdotuksen,

               sekä katsoo seuraavaa:

               (1)Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskeva sopimus, jäljempänä ’erosopimus’, tehtiin unionin osalta 30 päivänä tammikuuta 2020 annetulla neuvoston päätöksellä (EU) 2020/135
                  12
                , ja se tuli voimaan 1 päivänä helmikuuta 2020.

               (2)Erosopimuksen 164 artiklan 5 kohdan d alakohdassa annetaan sekakomitealle valtuudet hyväksyä päätöksiä sopimuksen muuttamisesta edellyttäen, että muutokset ovat tarpeen virheiden korjaamiseksi, puutteiden tai muiden epäkohtien poistamiseksi tai sellaisiin tilanteisiin puuttumiseksi, jotka eivät olleet ennakoitavissa sopimuksen allekirjoitushetkellä, ja edellyttäen, että kyseisillä päätöksillä ei muuteta sopimuksen olennaisia kohtia. Erosopimuksen 166 artiklan 2 kohdan nojalla sekakomitean päätökset sitovat unionia ja Yhdistynyttä kuningaskuntaa, ja unionin ja Yhdistyneen kuningaskunnan on pantava täytäntöön nämä päätökset, joilla on samat oikeusvaikutukset kuin erosopimuksella. Erosopimuksen 182 artiklan nojalla Irlantia/Pohjois-Irlantia koskeva pöytäkirja on sopimuksen erottamaton osa.

               (3)Eräät erosopimuksessa mainitut päivämäärät oli sopimuksen tullessa voimaan jo ohitettu, minkä vuoksi niitä olisi oikeusvarmuuden takaamiseksi muutettava ja tehtävä samalla vastaavat mukautukset.

               (4)Erosopimuksen 145 artikla ei sisällä määräyksiä Yhdistyneen kuningaskunnan edunsaajille hiili- ja terästutkimusrahastosta ennen siirtymäkauden päättymistä myönnettävistä avustuksista, minkä vuoksi sitä olisi tältä osin täydennettävä, jotta voidaan taata oikeusvarmuus jo myönnettyjen avustusten osalta.

               (5)Kaksi sosiaaliturvajärjestelmien yhteensovittamista käsittelevän hallintotoimikunnan päätöstä on jäänyt epähuomiossa pois erosopimuksen liitteessä I olevasta I osasta, ja kahdeksan säädöstä, jotka ovat olennaisia Pohjois-Irlannin osalta tapahtuvan tavaroiden sisämarkkinoita koskevien sääntöjen soveltamisen kannalta, on jäänyt pois Irlantia/Pohjois-Irlantia koskevan pöytäkirjan liitteestä 2. Nämä päätökset ja säädökset olisi sen vuoksi lisättävä kyseisiin liitteisiin. Lisäksi tarvitaan kolme huomautusta, jotta voidaan tarkentaa tiettyjen Irlantia/Pohjois-Irlantia koskevan pöytäkirjan liitteessä 2 lueteltujen erityissäädösten soveltamisalaa. Nämä huomautukset olisi sen vuoksi lisättävä Irlantia/Pohjois-Irlantia koskevan pöytäkirjan liitteeseen 2.

               (6)Sekakomitean olisi annettava erosopimuksen 164 artiklan 5 kohdan d alakohdan nojalla päätös näiden puutteiden ja epäkohtien korjaamiseksi.

               (7)Sen vuoksi on aiheellista määrittää sekakomiteassa unionin puolesta otettava kanta,

               ON HYVÄKSYNYT TÄMÄN PÄÄTÖKSEN:

               1 artikla

               Erosopimuksella perustetussa sekakomiteassa unionin puolesta otettava kanta päätökseen, joka sekakomitean on määrä hyväksyä erosopimuksen 164 artiklan 5 kohdan nojalla, koskee erosopimuksen muuttamista seuraavasti:

               1)Korvataan 135 artiklan otsikossa ilmaisu ”vuosien 2019 ja 2020 unionin talousarvioihin” ilmaisulla ”vuoden 2020 unionin talousarvioon” ja 1 kohdassa ilmaisu ”vuosien 2019 ja” sanalla ”vuoden”;

               2)Korvataan 137 artiklan otsikossa ja 1 kohdan ensimmäisessä alakohdassa ilmaisu ”vuosina 2019 ja” sanalla ”vuonna”;

               3)Muutetaan 143 artiklan 1 kohta seuraavasti:

               a)korvataan toisessa alakohdassa ilmaisu ”31 päivänä heinäkuuta 2019” ilmaisulla ”31 päivänä heinäkuuta 2020”;

               b)korvataan kolmas alakohta seuraavasti:

               ”Vuotta 2020 koskevassa unionin konsolidoidussa tilinpäätöksessä esitetään maksut, jotka on tehty toisen alakohdan b alakohdassa tarkoitetuista varauksista tämän sopimuksen voimaantulopäivän ja 31 päivän joulukuuta 2020 välisenä aikana samoihin rahoitustoimiin kuin ne, joita tarkoitetaan tässä kohdassa, mutta joista on päätetty tämän sopimuksen voimaantulopäivänä tai sen jälkeen.”;

               4)Korvataan 144 artiklan 1 kohdan toisessa alakohdassa ilmaisu ”31 päivänä heinäkuuta 2019” ilmaisulla ”31 päivänä heinäkuuta 2020”;

               5)Lisätään 145 artiklaan kohta seuraavasti:

               Niiden hankkeiden osalta, joita toteutetaan Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyllä pöytäkirjalla N:o 37 perustetun hiili- ja terästutkimusrahaston nojalla ja joita koskevat avustussopimukset on allekirjoitettu ennen siirtymäkauden päättymistä, sovellettavaa unionin oikeutta sovelletaan edelleen Yhdistyneeseen kuningaskuntaan ja Yhdistyneessä kuningaskunnassa siirtymäkauden päättymisen jälkeen siihen asti, että kyseiset hankkeet päätetään. Sovellettavaan unionin oikeuteen sisältyvät erityisesti seuraavat säännökset sekä niihin tehtävät muutokset, riippumatta siitä, milloin muutokset hyväksytään tai milloin ne tulevat voimaan tai milloin niitä sovelletaan:

               a)neuvoston päätökset 2003/76/EY
                  13
               , 2003/77/EY
                  14
                ja 2008/376/EY
                  15
               ;

               b)138 artiklan 2 kohdan a ja c–e alakohdassa tarkoitetut säädökset.”;

               6)Muutetaan 150 artikla seuraavasti:

               a)muutetaan 4 kohta seuraavasti:

               i)korvataan neljännessä virkkeessä ilmaisu ”15 päivänä joulukuuta” ilmaisulla ”15 päivänä lokakuuta” ja vuosiluku ”2019” vuosiluvulla ”2020”;

               ii)korvataan viidennessä virkkeessä ilmaisu ”15 päivänä joulukuuta 2030” ilmaisulla ”15 päivänä lokakuuta 2031”;

               b)muutetaan 8 kohta seuraavasti:

               i)korvataan ensimmäisessä alakohdassa vuosiluku ”2019” vuosiluvulla ”2020”;

               ii)korvataan toisen alakohdan ensimmäisessä virkkeessä vuosiluku ”2020” vuosiluvulla ”2021”;

               7)Lisätään Irlantia/Pohjois-Irlantia koskevan pöytäkirjan liitteeseen 2 seuraavat huomautukset:

               a)jaksossa ”4. Yleiset kauppaan liittyvät näkökohdat” kohdan ”Euroopan parlamentin ja neuvoston asetus (EU) N:o 978/2012, annettu 25 päivänä lokakuuta 2012, yleisen tullietuusjärjestelmän soveltamisesta ja neuvoston asetuksen (EY) N:o 732/2008 kumoamisesta” jälkeen seuraava:

               ”Rajoittamatta sitä, että GSP-järjestelmään oikeutetuille maille myönnettäviä tullietuuksia on unionin yleisen tullietuusjärjestelmän nojalla sovellettava Yhdistyneessä kuningaskunnassa Pohjois-Irlannin osalta,

               –asetuksen (EU) N:o 978/2012 9 artiklan 1 kohdan c alakohdan ii alakohdassa ja luvussa VI [Suoja- ja valvontatoimenpiteitä koskevat säännökset] olevia viittauksia ”jäsenvaltioihin” ei pidetä viittauksina Yhdistyneeseen kuningaskuntaan Pohjois-Irlannin osalta;

               –asetuksen (EU) N:o 978/2012 2 artiklan k alakohdassa ja luvussa VI [Suoja- ja valvontatoimenpiteitä koskevat säännökset] olevia viittauksia ”unionin markkinoihin” ei pidetä viittauksina Yhdistyneen kuningaskunnan markkinoihin Pohjois-Irlannin osalta; ja

               –asetuksessa (EU) N:o 978/2012 olevia viittauksia ”unionin tuottajiin” ja ”unionin tuotannonaloihin” ei pidetä viittauksina Yhdistyneen kuningaskunnan tuottajiin ja tuotannonaloihin Pohjois-Irlannin osalta.”

               b)jaksossa ”5. Kaupan suojatoimet” otsikon jälkeen:

               ”Rajoittamatta sitä, että kaupan suojatoimia koskevia unionin toimenpiteitä on sovellettava Yhdistyneessä kuningaskunnassa Pohjois-Irlannin osalta, asetuksessa (EU) 2016/1036, asetuksessa (EU) 2016/1037, asetuksessa (EU) 2015/478 ja asetuksessa (EU) 2015/755 olevia viittauksia ”jäsenvaltioihin” tai ”unioniin” ei pidetä viittauksina Yhdistyneeseen kuningaskuntaan Pohjois-Irlannin osalta. Lisäksi tuojat, jotka ovat maksaneet unionin polkumyynti- tai tasoitustullin Pohjois-Irlannissa tulliselvitetyistä tavaroista, voivat hakea näiden tullien palautusta yksinomaan asetuksen (EU) 2016/1036 11 artiklan 8 kohdan tai asetuksen (EU) 2016/1037 21 artiklan nojalla.”

               c)jaksossa ”6. Kahdenvälisiä suojatoimia koskevat asetukset” otsikon jälkeen:

               ”Rajoittamatta sitä, että unionin kahdenvälisiä suojatoimia on sovellettava Yhdistyneessä kuningaskunnassa Pohjois-Irlannin osalta, jäljempänä luetelluissa asetuksissa olevia viittauksia ”jäsenvaltioihin” tai ”unioniin” ei pidetä viittauksina Yhdistyneeseen kuningaskuntaan Pohjois-Irlannin osalta.”;

               8)Lisätään Irlantia/Pohjois-Irlantia koskevan pöytäkirjan liitteeseen 2 seuraavat säädökset:

               –jaksossa ”6. Kahdenvälisiä suojatoimia koskevat asetukset”: Euroopan parlamentin ja neuvoston asetus (EU) 2019/287 tiettyihin Euroopan unionin ja kolmansien maiden välisiin kauppasopimuksiin sisältyvien, etuuksien väliaikaisen peruuttamisen mahdollistavien kahdenvälisten suojalausekkeiden ja muiden mekanismien täytäntöönpanosta
                  16
               ;

               –jaksossa ”23. Kemikaalit ja vastaavat tuotteet”: Neuvoston asetus (EY) N:o 111/2005 yhteisön ja kolmansien maiden välisen huumausaineiden lähtöaineiden kaupan valvontaa koskevista säännöistä
                  17
               ;

               –jaksossa ”25. Jätteet”: Direktiivi (EU) 2019/904 tiettyjen muovituotteiden ympäristövaikutuksen vähentämisestä
                  18
               ;

               –jaksossa ”29. Elintarvikkeet – yleinen”: Euroopan parlamentin ja neuvoston direktiivi 2011/91/EU elintarvike-erän tunnistamismerkinnöistä
                  19
               ;

               –jaksossa ”42. Kasvien lisäysaineisto”: Neuvoston direktiivi 66/401/ETY, annettu 14 päivänä kesäkuuta 1966, rehukasvien siementen pitämisestä kaupan
                  20
               ; Neuvoston direktiivi 98/56/EY, annettu 20 päivänä heinäkuuta 1998, koristekasvien lisäysaineiston pitämisestä kaupan
                  21
               ; ja Neuvoston direktiivi 2008/72/EY, annettu 15 päivänä heinäkuuta 2008, vihannesten lisäys- ja taimiaineiston, lukuun ottamatta siemeniä, pitämisestä kaupan
                  22
               ;

               –jaksossa ”47. Muut”: Euroopan parlamentin ja neuvoston asetus (EU) 2019/880 kulttuuriesineiden tullialueelle siirtämisestä ja tuonnista
                  23
               .

               9)Lisätään erosopimuksen liitteessä I olevaan I osaan seuraavat säädökset:

               –jaksoon ”Sähköinen tietojenvaihto (E-sarja)”: Sosiaaliturvajärjestelmien yhteensovittamista käsittelevän hallintotoimikunnan päätös N:o E7 käytännön yhteistyö- ja tiedonvaihtojärjestelyistä, joita noudatetaan, kunnes sosiaaliturvatietojen sähköinen vaihtojärjestelmä (EESSI) on pantu täysimääräisesti täytäntöön jäsenvaltioissa
                  24
               ;

               –jaksoon ”Perhe-etuudet (F-sarja)”: Sosiaaliturvajärjestelmien yhteensovittamista käsittelevä hallintotoimikunta – Päätös F3
                  25
                asetuksen (EY) N:o 883/2004 68 artiklan tulkinnasta siltä osin kuin on kyse erotusetuuden laskentamenetelmästä.

               2 artikla

               Sekakomitean päätös julkaistaan Euroopan unionin virallisessa lehdessä.

               3 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)

                        EUVL L 155, 12.6.2019, s. 1.

                     (2)

                        EUVL L 334, 16.12.2011, s. 1.

                     (3)

                        EUVL 125, 11.7.1966, s. 2298–2308.

                     (4)

                        EYVL L 226, 13.8.1998, s. 16–23.

                     (5)

                        EUVL L 205, 1.8.2008, s. 28–39.

                     (6)

                        EUVL L 22, 26.1.2005, s. 1.

                     (7)

                        EUVL L 151, 7.6.2019, s. 1.

                     (8)

                        EUVL L 53, 22.2.2019, s. 1.

                     (9)

                        EUVL L 303, 31.10.2012, s. 1.

                     (10)

                        EUVL C 215, 26.6.2019, s. 2.

                     (11)

                        EUVL C 73, 6.3.2020, s. 5.

                     (12)

                        EUVL L 29, 31.1.2020, s. 1.

                     (13)

                        Neuvoston päätös 2003/76/EY, tehty 1 päivänä helmikuuta 2003, Euroopan yhteisön perustamissopimukseen liitetyn, EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta tehdyn pöytäkirjan täytäntöönpanon edellyttämistä säännöksistä (EUVL L 29, 5.2.2003, s. 22).

                     (14)

                        Neuvoston päätös 2003/77/EY, tehty 1 päivänä helmikuuta 2003, monivuotisten taloudellisten suuntaviivojen vahvistamisesta selvitystilassa olevan EHTY:n varojen ja selvityksen päätyttyä hiili- ja terästutkimusrahaston varojen hoitamista varten (EUVL L 29, 5.2.2003, s. 25).

                     (15)

                        Neuvoston päätös 2008/376/EY, tehty 29 päivänä huhtikuuta 2008, hiili- ja terästutkimusrahaston tutkimusohjelman hyväksymisestä sekä ohjelman monivuotisista teknisistä suuntaviivoista (EUVL L 130, 20.5.2008, s. 7).

                     (16)

                        EUVL L 53, 22.2.2019, s. 1.

                     (17)

                        EUVL L 22, 26.1.2005, s. 1.

                     (18)

                        EUVL L 155, 12.6.2019, s. 1.

                     (19)

                        EUVL L 334, 16.12.2011, s. 1.

                     (20)

                        EYVL 125, 11.7.1966, s. 2298–2308.

                     (21)

                        EYVL 226, 13.8.1998, s. 16–23.

                     (22)

                        EUVL L 205, 1.8.2008, s. 28–39.

                     (23)

                        EUVL L 151, 7.6.2019, s. 1.

                     (24)

                        EUVL C 73, 6.3.2020, s. 5.

                     (25)

                        EUVL C 215, 26.6.2019, s. 2.


               EUROOPAN KOMISSIO
            Bryssel 29.6.2021
            COM(2021) 353 final
            2021/0174(NLE)
            Ehdotus
            NEUVOSTON PÄÄTÖS
            Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisellä kauppa- ja yhteistyösopimuksella perustetussa kalastuksen erityiskomiteassa vuosiksi 2021–2026 Euroopan unionin puolesta otettavasta kannasta

               PERUSTELUT

               1.Ehdotuksen kohde

               Ehdotus koskee neuvoston päätöstä Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen
                  1
                (vuosien 2021–2026 kauppa- ja yhteistyösopimus) 8 artiklan 1 kohdan q alakohdalla perustetussa kalastuksen erityiskomiteassa EU:n puolesta otettavan kannan vahvistamisesta. Tämä kanta kattaa kalastuksen erityiskomitean tehtävät, joihin kuuluu sellaisten säädösten hyväksyminen, joilla on oikeusvaikutuksia kauppa- ja yhteistyösopimuksen nojalla.

               2.Ehdotuksen tausta

               2.1.EU:n ja Yhdistyneen kuningaskunnan kauppa- ja yhteistyösopimus

               Kauppa- ja yhteistyösopimuksessa määrätään etuuskohtelujärjestelyistä sellaisilla aloilla kuin tavaroiden ja palvelujen kauppa, sähköinen kaupankäynti, teollis- ja tekijänoikeudet, julkiset hankinnat, ilmailu ja maantieliikenne, energia, kalastus, sosiaaliturvan yhteensovittaminen, lainvalvonta ja oikeudellinen yhteistyö rikosasioissa, temaattinen yhteistyö ja osallistuminen unionin ohjelmiin. Sen määräyksillä pyritään varmistamaan tasapuoliset toimintaedellytykset ja perusoikeuksien kunnioittaminen. Kauppa- ja yhteistyösopimusta sovellettiin väliaikaisesti 1. päivästä tammikuuta 2021, ja se tuli voimaan 1. toukokuuta 2021.

               2.2.Kalastuksen erityiskomitea

               Kauppa- ja yhteistyösopimuksen 8 artiklan 1 kohdan q alakohdalla perustetaan kalastuksen erityiskomitea. Kauppa- ja yhteistyösopimuksen 508 artiklassa luetellaan ei-tyhjentävästi kalastuksen erityiskomitean tehtävät ja toimivalta.

               Kauppa- ja yhteistyösopimuksen 8 artiklan 4 kohdan mukaan kalastuksen erityiskomitealla on toimivalta omalla vastuualueellaan

               ·valvoa ja tarkastella uudelleen kauppa- ja yhteistyösopimuksen tai mahdollisten täydentävien sopimusten täytäntöönpanoa ja varmistaa niiden asianmukainen toiminta;

               ·avustaa kumppanuusneuvostoa sen tehtävien hoitamisessa ja erityisesti raportoida kumppanuusneuvostolle ja suorittaa kaikki kumppanuusneuvoston sille osoittamat tehtävät;

               ·tehdä päätöksiä, muutokset mukaan lukien, ja suosituksia kaikista kysymyksistä, joiden osalta kauppa- ja yhteistyösopimuksessa tai mahdollisessa täydentävässä sopimuksessa niin määrätään tai joiden osalta kumppanuusneuvosto on siirtänyt toimivaltansa erityiskomitealle kauppa- ja yhteistyösopimuksen 7 artiklan 4 kohdan f alakohdan mukaisesti;

               ·keskustella kauppa- ja yhteistyösopimuksen tai mahdollisten täydentävien sopimusten täytäntöönpanoon liittyvistä teknisistä kysymyksistä;

               ·toimia foorumina, jolla osapuolet voivat vaihtaa tietoja, keskustella parhaista käytännöistä ja jakaa täytäntöönpanosta saatuja kokemuksia;

               ·perustaa, valvoa, koordinoida ja lakkauttaa työryhmiä; ja

               ·tarjota foorumi kauppa- ja yhteistyösopimuksen 738 artiklan 7 kohdan mukaista kuulemista varten.

               Kauppa- ja yhteistyösopimuksen 8 artiklan 10 kohdan nojalla ja poiketen siitä, mitä kauppa- ja yhteistyösopimuksen 8 artiklan 9 kohdassa määrätään, kalastuksen erityiskomitea voi hyväksyä oman työjärjestyksensä ja myöhemmin muuttaa sitä.

               Kauppa- ja yhteistyösopimuksen 508 artiklan 1 kohdan nojalla kalastuksen erityiskomitea voi erityisesti

               ·tarjota foorumin kestävään kalastuksenhoitoon liittyvälle keskustelulle ja yhteistyölle;

               ·pohtia monivuotisten säilyttämis- ja hoitostrategioiden kehittämistä TACien ja muiden hoitotoimenpiteiden vahvistamisen perustaksi;

               ·laatia monivuotisia strategioita kiintiöimättömien kalakantojen säilyttämiseksi ja hoitamiseksi;

               ·pohtia kalastuksenhoito- ja säilyttämistoimenpiteitä, mukaan lukien kiireelliset toimenpiteet ja toimenpiteet kalastuksen valikoivuuden varmistamiseksi;

               ·pohtia lähestymistapoja tietojen keräämiseen tieteellisiä ja kalastuksenhoitotarkoituksia varten, tällaisten tietojen jakamiseen (mukaan lukien seurannan, valvonnan ja noudattamisen valvonnan kannalta merkitykselliset tiedot) sekä tieteellisten elinten kuulemiseen parhaista käytettävissä olevista tieteellisistä lausunnoista;

               ·pohtia toimenpiteitä, joilla varmistetaan sovellettavien sääntöjen noudattaminen, mukaan lukien yhteiset valvonta-, seuranta- ja tarkkailuohjelmat sekä tietojenvaihto kalastusmahdollisuuksien käytön seurannan sekä valvonnan ja täytäntöönpanon helpottamiseksi;

               ·laatia suuntaviivat erityiskantojen väliaikaisten TACien vahvistamiseksi;

               ·valmistella vuotuisia neuvotteluja;

               ·pohtia purkamissatamien nimeämiseen liittyviä kysymyksiä, mukaan lukien osapuolten mahdollisuus ilmoittaa ajoissa tällaisista nimeämisistä ja niihin mahdollisesti tehtävistä muutoksista;

               ·vahvistaa määräajat niiden ilmoitusten tekemiselle, jotka koskevat uusia kalastuksenhoitotoimenpiteitä ja luetteloita aluksista, joille haetaan kalastuslupia tai ‑lisenssejä, sekä määräajat toiselle osapuolelle ennen kauppa- ja yhteistyösopimuksen liitteessä 37 lueteltujen kantojen TACien vahvistamista tai muuttamista tehtävälle ilmoitukselle;

               ·perustaa foorumin neuvotteluille, jotka koskevat pääsyä koskevia täydentäviä edellytyksiä seuraavien osalta: a) sovitut kalastusmahdollisuudet; b) mahdolliset monivuotiset strategiat kiintiöimättömille kalakannoille; ja c) mahdolliset tekniset ja säilyttämistoimenpiteet sekä foorumi neuvotteluille, jotka koskevat kauppa- ja yhteistyösopimuksen 506 artiklan 4 kohdassa käsiteltyjä kysymyksiä;

               ·laatia suuntaviivat vesille pääsyn käytännön soveltamisen tukemiseksi (kauppa- ja yhteistyösopimuksen 500 artikla);

               ·laatia mekanismin kalastusmahdollisuuksien vapaaehtoista vuosittaista siirtoa varten osapuolten välillä; ja

               ·pohtia kauppa- ja yhteistyösopimuksen 502 artiklan (Guernseyn voutikuntaan, Jerseyn voutikuntaan ja Mansaareen liittyvät pääsyä koskevat erityisjärjestelyt) ja 503 artiklan (Kalastustuotteiden tuontiin ja suoraan aluksesta purkamiseen liittyvät ilmoitusmääräajat) soveltamista ja täytäntöönpanoa.

               2.3.Kalastuksen erityiskomitean suunnitellut säädökset

               Kauppa- ja yhteistyösopimuksen 508 artiklan 2 kohdan mukaan kalastuksen erityiskomitea voi hyväksyä säädöksiä ja toimenpiteitä, mukaan lukien päätökset ja suositukset

               ·osapuolten neuvottelujen päätteeksi kauppa- ja yhteistyösopimuksen 498 artiklan nojalla sopimien seikkojen kirjaamisen osalta;

               ·minkä tahansa kauppa- ja yhteistyösopimuksen 508 artiklan 1 kohdan b, c, d, e, f, g, i, j, l, m tai n alakohdassa tarkoitetun seikan osalta;

               ·kauppa- ja yhteistyösopimuksen 496 artiklan 2 kohdassa tarkoitetun olemassa olevien kansainvälisten velvoitteiden luettelon muuttamisen osalta;

               ·minkä tahansa muun kauppa- ja yhteistyösopimuksen kalastusta koskevan otsakkeen nojalla toteutettavan kestävää kalastuksenhoitoa koskevan yhteistyön osatekijän osalta; ja

               ·kauppa- ja yhteistyösopimuksen 510 artiklan mukaista uudelleentarkastelua koskevien yksityiskohtaisten sääntöjen osalta.

               Näiden toimenpiteiden tarkoituksena on panna täytäntöön kauppa- ja yhteistyösopimuksen kalastusta koskeva otsake.

               3.EU:n puolesta otettava kanta

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdan nojalla neuvosto vahvistaa komission ehdotuksesta kalastuksen erityiskomiteassa unionin puolesta otettavan kannan kauppa- ja yhteistyösopimuksen 508 artiklan 2 kohdan nojalla tehtäviin päätöksiin.

               Kalastuksen erityiskomiteassa otettavat kannat olisi vahvistettava kaksiportaisen lähestymistavan mukaisesti. Ensinnäkin neuvoston päätöksessä olisi vahvistettava EU:n kannan monivuotiset pääperiaatteet ja suuntaviivat. Toiseksi jokaisessa kokouksessa, jossa kalastuksen erityiskomiteaa voidaan pyytää hyväksymään säädöksiä tai toimenpiteitä, joilla on oikeusvaikutuksia, kantaa olisi täydennettävä komission laatimilla epävirallisilla asiakirjoilla, joista keskustellaan neuvoston työryhmässä.

               Tämän ehdotuksen tarkoituksena on vahvistaa EU:n kanta kalastuksen erityiskomiteassa. Ehdotuksella pannaan täytäntöön asetuksessa (EU) N:o 1380/2013 ja erityisesti sen 2, 28 ja 33 artiklassa vahvistetut yhteisen kalastuspolitiikan (YKP) periaatteet ja suuntaviivat. Sillä pannaan täytäntöön myös monivuotisten suunnitelmien säännöt, joista säädetään Pohjanmeren pohjakalakantoja koskevan monivuotisen suunnitelman vahvistamisesta 4 päivänä heinäkuuta 2018 annetussa Euroopan parlamentin ja neuvoston asetuksessa (EU) 2018/973
                  2
                ja läntisillä vesialueilla kalastettuja kantoja koskevasta monivuotisesta suunnitelmasta annetussa asetuksessa (EU) 2019/472
                  3
               .

               Ehdotus on yhdenmukainen kauppa- ja yhteistyösopimuksen 494 artiklassa vahvistettujen tavoitteiden ja periaatteiden kanssa, ja siinä otetaan huomioon kauppa- ja yhteistyösopimuksen kalastusta koskevan otsakkeen erityispiirteet. Se sisältää myös vakiomenettelyn, joka koskee kalastuksen erityiskomiteassa otettavan EU:n kannan vuosittain tehtävää tarkennusta.

               SEUT-sopimuksen 218 artiklan 10 kohdan ja neuvoston päätöksen (EU) 2021/689
                  4
                mukaisesti Euroopan parlamentille on tiedotettava välittömästi ja täysimääräisesti kalastuksen erityiskomitean toiminnasta, jollei tarvittavista järjestelyistä luottamuksellisuuden säilyttämiseksi muuta johdu. Pääsääntöisesti komissio toimittaa tiedot Euroopan parlamentille asiasta vastaavan valiokunnan kautta. Tiedotukseen olisi sisällyttävä kalastuksen erityiskomitean kokouksia edeltävät ja niiden jälkeiset valmistelu- ja seurantatoimet sekä kaikkien kalastuksen erityiskomitean kokouksiin liittyvien asiakirjojen jakaminen samaan aikaan kun komissio jakaa ne neuvoston kanssa.

               Näiden työskentelytapojen on perustuttava SEU-sopimuksen 13 artiklan 2 kohdassa vahvistettuun unionin toimielinten välisen vilpittömän yhteistyön periaatteeseen.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               SEUT-sopimuksen 218 artiklan 9 kohdassa määrätään neuvoston päätöksestä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               ”Säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavien kansainvälisen oikeuden sääntöjen nojalla, sekä välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  5
               .

               4.1.2.Soveltaminen käsillä olevassa asiassa

               Kalastuksen erityiskomitea on kansainvälisellä sopimuksella eli kauppa- ja yhteistyösopimuksella perustettu elin.

               Kalastuksen erityiskomitean hyväksymät toimenpiteet voivat olla osapuolia sitovia kauppa- ja yhteistyösopimuksen 10 artiklan mukaisesti, jossa määrätään seuraavaa: ”Kumppanuusneuvoston tai mahdollisesti komitean tekemät päätökset sitovat osapuolia ja kaikkia tämän sopimuksen ja mahdollisten täydentävien sopimusten nojalla perustettuja elimiä, mukaan lukien kuudennen osan I osastossa tarkoitettu välimiesoikeus. Suositukset eivät ole sitovia.”

               Kalastuksen erityiskomitean hyväksymät suositukset ja muut säädökset tai toimenpiteet voivat vaikuttaa ratkaisevasti unionin lainsäätäjän antaman lainsäädännön sisältöön, vaikka ne eivät ole kansainvälisen oikeuden mukaan sitovia. Kalastuksen erityiskomitean hyväksymillä säädöksillä tai toimenpiteillä ei täydennetä tai muuteta kauppa- ja yhteistyösopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, jolloin toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               Kun suunnitellulla säädöksellä on samanaikaisesti useita tavoitteita tai kun siihen sisältyy useita osatekijöitä, joita ei voida erottaa toisistaan ja joista yksikään ei ole toisiin nähden liitännäinen, SEUT-sopimuksen 218 artiklan 9 kohdan nojalla annettavan päätöksen aineellisessa oikeusperustassa on poikkeuksellisesti mainittava kaikki asianmukaiset oikeusperustat.

               4.2.2.Soveltaminen käsillä olevassa asiassa

               Suunnitellun päätöksen pääasiallinen tavoite ja sisältö liittyvät kalastukseen. Asetus (EU) N:o 1380/2013 on oikeusperusta, jossa määritellään periaatteet otettavaksi huomioon tässä kannassa.

               Ehdotettu päätös perustuu sen vuoksi SEUT-sopimuksen 43 artiklaan.

               4.3.Päätelmä

               Ehdotetun päätöksen oikeusperustana olisi oltava SEUT-sopimuksen 43 artikla yhdessä SEUT-sopimuksen 218 artiklan 9 kohdan kanssa.

               2021/0174 (NLE)

               Ehdotus

               NEUVOSTON PÄÄTÖS

               Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisellä kauppa- ja yhteistyösopimuksella perustetussa kalastuksen erityiskomiteassa vuosiksi 2021–2026 Euroopan unionin puolesta otettavasta kannasta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 43 artiklan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Neuvosto hyväksyi 29 päivänä huhtikuuta 2021 päätöksen (EU) 2021/689
                  6
                Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen
                  7
               , jäljempänä ’kauppa- ja yhteistyösopimus’, tekemisestä. Kauppa- ja yhteistyösopimus tuli voimaan 1 päivänä toukokuuta 2021.

               (2)Kauppa- ja yhteistyösopimuksen 8 artiklan 1 kohdan q alakohdalla perustetaan kalastuksen erityiskomitea. Sen toimivallasta määrätään kauppa- ja yhteistyösopimuksen 8 artiklan 4 kohdassa.

               (3)Kauppa- ja yhteistyösopimuksen 8 artiklan 4 kohdan f alakohdassa valtuutetaan kalastuksen erityiskomitea perustamaan, valvomaan, koordinoimaan ja lakkauttamaan työryhmiä.

               (4)Kauppa- ja yhteistyösopimuksen 8 artiklan 10 kohdan mukaisesti ja poiketen siitä, mitä 8 artiklan 9 kohdassa määrätään, kalastuksen erityiskomitea voi hyväksyä oman työjärjestyksensä ja myöhemmin muuttaa sitä.

               (5)Kauppa- ja yhteistyösopimuksen 508 artiklassa luetellaan ei-tyhjentävästi kalastuksen erityiskomitean tehtävät ja toimivalta.

               (6)Kalastuksen erityiskomitea vastaa sellaisten toimenpiteiden hyväksymisestä, mukaan lukien päätökset ja suositukset, joilla tuetaan kauppa- ja yhteistyösopimuksen 494 artiklan tavoitteita, erityisesti yhteistyötä sen varmistamiseksi, että jaettujen kantojen kalastustoiminta osapuolten vesillä on taloudellisesti kestävää pitkällä aikavälillä ja että se edistää taloudellisten ja sosiaalisten etujen saavuttamista, kunnioittaen kaikilta osin osapuolten harjoittamia itsenäisten rantavaltioiden oikeuksia ja velvollisuuksia, sekä tavoitetta hyödyntää yhteisiä kantoja tasoilla, joiden tarkoituksena on ylläpitää ja asteittain palauttaa pyydettävien lajien kannat kestävän enimmäistuoton takaavaa biomassatasoa suuremmiksi. Tällaisista toimenpiteistä voi tulla unionia sitovia.

               (7)Euroopan parlamentin ja neuvoston asetuksessa (EU) N:o 1380/2013
                  8
                edellytetään, että unioni varmistaa kalastus- ja vesiviljelytoimien olevan ekologisesti kestäviä pitkällä aikavälillä sekä niiden hoitamisen tavalla, joka on sopusoinnussa taloudellisten, sosiaalisten ja työllisyyteen liittyvien etujen saavuttamista ja elintarvikkeiden saatavuuden parantamista koskevien tavoitteiden kanssa. Siinä säädetään, että unioni toteuttaa parhaiden käytettävissä olevien tieteellisten lausuntojen perusteella säilyttämis- ja hoitotoimenpiteitä, tukee tieteellisen tiedon ja tieteellisten lausuntojen tuottamista, lopettaa asteittain saaliiden poisheittämisen ja tukee kalastusmenetelmiä, jotka lisäävät kalastuksen valikoivuutta ja joilla vältetään ja vähennetään tahattomia saaliita mahdollisimman paljon ja joita käytettäessä kalastuksesta meriekosysteemiin ja kalavaroihin kohdistuvat vaikutukset jäävät pieniksi. Asetuksessa (EU) N:o 1380/2013 säädetään nimenomaisesti, että unioni soveltaa kyseisiä tavoitteita ja periaatteita ulkoisia kalastussuhteitaan harjoittaessaan.

               (8)On aiheellista vahvistaa kalastuksen erityiskomitean kokouksissa unionin puolesta otettava kanta kalastuksen erityiskomitean säädöksiin, jotka sitovat unionia tai voivat vaikuttaa ratkaisevasti unionin oikeuden sisältöön.

               (9)Euroopan parlamentille tiedotetaan välittömästi ja täysimääräisesti, kuten SEUT-sopimuksen 218 artiklan 10 kohdassa määrätään, jotta se voi käyttää täysimääräisesti oikeuksiaan perussopimusten mukaisesti.

               (10)Ottaen huomioon, että kauppa- ja yhteistyösopimukseen soveltamisalaan kuuluvat kalavarat ovat muutostilassa ja että näin ollen unionin kannassa on otettava huomioon viimeaikainen kehitys, mukaan lukien ennen kalastuksen erityiskomitean kokouksia tai niiden aikana esitetyt uudet tieteelliset ja muut olennaiset tiedot, olisi vuosiksi 2021–2026 vahvistettava Euroopan unionista tehdyn sopimuksen 13 artiklan 2 kohdassa esitetyn unionin toimielinten keskenään tekemän vilpittömän yhteistyön periaatteen mukaisesti menettelyt unionin kannan vuosittain tehtävää tarkennusta varten,

               ON HYVÄKSYNYT TÄMÄN PÄÄTÖKSEN:

               1 artikla

               Kauppa- ja yhteistyösopimuksen 8 artiklan 1 kohdan q alakohdalla perustetun kalastuksen erityiskomitean kokouksissa unionin puolesta otettava kanta esitetään liitteissä I ja II.

               2 artikla

               Edellä 1 artiklassa tarkoitetun, kalastuksen erityiskomitean kokouksissa otettavan unionin kannan tarkennus vahvistetaan liitteen III mukaisesti.

               3 artikla

               Neuvosto arvioi ja tarvittaessa tarkistaa 1 artiklassa tarkoitettua unionin kantaa komission ehdotuksesta viimeistään 30 päivänä kesäkuuta 2026.

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        EUVL L 149, 30.4.2021, s. 10–2 539.

                     (2)

                        Euroopan parlamentin ja neuvoston asetus (EU) 2018/973, annettu 4 päivänä heinäkuuta 2018, Pohjanmeren pohjakalakantoja ja näitä kantoja hyödyntäviä kalastuksia koskevan monivuotisen suunnitelman vahvistamisesta, purkamisvelvoitteen täytäntöönpanoa Pohjanmerellä koskevien yksityiskohtien erittelemisestä sekä neuvoston asetusten (EY) N:o 676/2007 ja (EY) N:o 1342/2008 kumoamisesta (EUVL L 179, 16.7.2018, s. 1–13).

                     (3)

                        Euroopan parlamentin ja neuvoston asetus (EU) 2019/472, annettu 19 päivänä maaliskuuta 2019, läntisillä vesialueilla ja niiden lähivesialueilla kalastettuja kantoja ja näitä kantoja hyödyntäviä kalastuksia koskevasta monivuotisesta suunnitelmasta, asetusten (EU) 2016/1139 ja (EU) 2018/973 muuttamisesta ja neuvoston asetusten (EY) N:o 811/2004, (EY) N:o 2166/2005, (EY) N:o 388/2006, (EY) N:o 509/2007 ja (EY) N:o 1300/2008 kumoamisesta (EUVL L 83, 25.3.2019, s. 1–17).

                     (4)

                        Neuvoston päätös (EU) 2021/689, annettu 29 päivänä huhtikuuta 2021, Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen sekä turvallisuusluokiteltujen tietojen vaihtoon ja suojaamiseen sovellettavia turvallisuusmenettelyjä koskevan Euroopan unionin sekä Ison-Britannian ja Pohjois-Irlannin yhdistyneen kuningaskunnan välisen sopimuksen tekemisestä unionin puolesta (EUVL L 149, 30.4.2021, s. 2–9).

                     (5)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (6)

                        EUVL L 149, 30.4.2021, s. 2.

                     (7)

                        EUVL L 149, 30.4.2021, s. 10.

                     (8)

                        Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

    ---documentbreak---

               EUROOPAN KOMISSIO
            Bryssel 29.6.2021
            COM(2021) 353 final
            LIITTEET
            asiakirjaan
            Ehdotus neuvoston päätökseksi
            Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisellä kauppa- ja yhteistyösopimuksella perustetussa kalastuksen erityiskomiteassa vuosiksi 2021–2026 Euroopan unionin puolesta otettavasta kannasta

               LIITE I

               1.Periaatteet

               Kauppa- ja yhteistyösopimuksen nojalla unioni

               a)toimii yhteisen kalastuspolitiikan yhteydessä soveltamiensa tavoitteiden ja periaatteiden mukaisesti, erityisesti soveltamalla asetuksen (EU) N:o 1380/2013 2 artiklan 2 kohdan mukaisesti ennalta varautuvaa lähestymistapaa ja kestävän enimmäistuoton mahdollistaviin tasoihin liittyviä tavoitteita ekosysteemilähtöisen lähestymistavan käytön edistämiseksi kalastuksenhoidossa, tahattomien saaliiden välttämiseksi ja vähentämiseksi niin pitkälle kuin mahdollista, saaliiden poisheittämisen lopettamiseksi asteittain ja kalastustoiminnasta meriekosysteemeihin ja niiden luontotyyppeihin kohdistuvien kielteisten vaikutusten minimoimiseksi sekä edistämällä taloudellisesti kannattavaa ja kilpailukykyistä unionin kalastusalaa kohtuullisen elintason turvaamiseksi kalastustoiminnasta riippuvaisille tahoille ottaen samalla huomioon kuluttajien edut; ja mainitun asetuksen 28 ja 33 artiklan mukaisesti (yhteisesti tärkeiden kantojen hoito);

               b)varmistaa kalastuksen erityiskomitean toimintavalmiudet, mukaan lukien komitean työjärjestyksen laatiminen tai muuttaminen;

               c)varmistaa, että kalastuksen erityiskomitean työtä varten perustetaan työryhmiä sekä laaditaan ja hyväksytään tarvittaessa niiden työjärjestykset;

               d)pyrkii varmistamaan, että kalastuksen erityiskomitean hyväksymät säädökset tai toimenpiteet, joilla on oikeusvaikutuksia, ovat kansainvälisen oikeuden, Yhdistyneiden kansakuntien merioikeusyleissopimuksen, Yhdistyneiden kansakuntien kalakantasopimuksen ja satamavaltion toimenpiteitä koskevan FAO:n sopimuksen mukaisia;

               e)varmistaa, että kalastuksen erityiskomitean hyväksymät säädökset tai toimenpiteet, joilla on oikeusvaikutuksia, ovat kauppa- ja yhteistyösopimuksen tavoitteiden ja periaatteiden mukaisia (494 artikla), mukaan lukien yhteisten kantojen pitkän aikavälin kestävyyden ja optimaalisen hyödyntämisen edistäminen, säilyttämis- ja hoitopäätösten tekeminen parhaiden käytettävissä olevien
                  tieteellisten lausuntojen perusteella sekä oikeasuhteisten ja syrjimättömien toimenpiteiden soveltaminen meren elollisten luonnonvarojen säilyttämiseksi ja kalavarojen hoitamiseksi siten, että samalla säilytetään osapuolten sääntelyautonomia;

               f)edistää kantoja, jotka vastaavat parhaita käytäntöjä ja muilla foorumeilla esitettyjä kantoja sekä monenvälisiä ja kahdenvälisiä neuvotteluja Koillis-Atlantilla, ja edistää koordinointia muiden osapuolten ja Koillis-Atlantin kalastuskomission kanssa;

               g)varmistaa unionin kansainvälisten sitoumusten noudattamisen;

               h)toimii yhteisen kalastuspolitiikan ulkoisesta ulottuvuudesta annetusta komission tiedonannosta 19 päivänä maaliskuuta 2012 annettujen neuvoston päätelmien mukaisesti;

               i)pyrkii edistämään sitä, että osapuolet panevat ajoissa täytäntöön kauppa- ja yhteistyösopimuksen nojalla hyväksytyt toimenpiteet unionin oikeudellisessa kehyksessä.

               LIITE II

               1.Suuntaviivat

               Unioni pyrkii tarvittaessa tukemaan kalastuksen erityiskomitean työtä ja erityisesti seuraavia toimia:

               a)kestävään kalastuksenhoitoon liittyvä keskustelu ja yhteistyö:

               b)pohditaan monivuotisten säilyttämis- ja hoitostrategioiden kehittämistä TACien ja muiden hoitotoimenpiteiden vahvistamisen perustaksi;

               c)laaditaan monivuotisia strategioita kiintiöimättömien kalakantojen säilyttämiseksi ja hoitamiseksi kauppa- ja yhteistyösopimuksessa tarkoitetulla tavalla;

               d)pohditaan kalastuksenhoito- ja säilyttämistoimenpiteitä, mukaan lukien kiireelliset toimenpiteet kalastuksen valikoivuuden varmistamiseksi;

               e)pohditaan lähestymistapoja tietojen keräämiseen tieteellisiä ja kalastuksenhoitotarkoituksia varten, tällaisten tietojen jakamiseen, mukaan lukien seurannan, valvonnan ja noudattamisen valvonnan kannalta merkitykselliset tiedot, sekä tieteellisten elinten kuulemiseen parhaista käytettävissä olevista tieteellisistä lausunnoista;

               f)pohditaan toimenpiteitä, joilla varmistetaan sovellettavien sääntöjen noudattaminen, mukaan lukien yhteiset valvonta-, seuranta- ja tarkkailuohjelmat sekä tietojenvaihto kalastusmahdollisuuksien käytön seurannan sekä valvonnan ja täytäntöönpanon helpottamiseksi;

               g)laaditaan suuntaviivat TACien vahvistamiseksi, kuten kauppa- ja yhteistyösopimuksen 499 artiklan (Väliaikaiset TACit) 6 kohdassa tarkoitetaan;

               h)valmistellaan vuotuisia neuvotteluja;

               i)pohditaan purkamissatamien nimeämiseen liittyviä kysymyksiä, mukaan lukien osapuolten mahdollisuus ilmoittaa ajoissa tällaisista nimeämisistä ja niihin mahdollisesti tehtävistä muutoksista;

               j)vahvistetaan määräajat niiden ilmoitusten tekemiselle, jotka koskevat kauppa- ja yhteistyösopimuksen 496 artiklan 3 kohdassa tarkoitettuja toimenpiteitä ja 497 artiklan 1 kohdassa tarkoitettuja alusluetteloita, sekä 498 artiklan 7 kohdassa tarkoitetulle ilmoitukselle;

               k)perustetaan foorumi kauppa- ja yhteistyösopimuksen 501 artiklan 2 kohdan ja 506 artiklan 4 kohdan mukaisia neuvotteluja varten;

               l)laaditaan mekanismi kalastusmahdollisuuksien vapaaehtoista vuosittaista siirtoa varten osapuolten välillä, kuten kauppa- ja yhteistyösopimuksen 498 artiklan 8 kohdassa tarkoitetaan;

               m)pohditaan kauppa- ja yhteistyösopimuksen 502 ja 503 artiklan soveltamista ja täytäntöönpanoa;

               n)perustetaan, valvotaan, koordinoidaan ja lakkautetaan kauppa- ja yhteistyösopimuksen 8 artiklan f alakohdan mukaisia työryhmiä.

               2.Unioni pyrkii tarvittaessa tukemaan kalastuksen erityiskomiteaa sellaisten säädösten tai toimenpiteiden hyväksymiseksi, joilla on oikeusvaikutuksia seuraavien osalta:

               a)edellä liitteessä II olevassa 1 kohdassa tarkoitetut asiat;

               b)osapuolten neuvottelujen päätteeksi 498 artiklan nojalla sopimien seikkojen kirjaaminen;

               c)kauppa- ja yhteistyösopimuksen 496 artiklan 2 kohdassa tarkoitetun olemassa olevien kansainvälisten velvoitteiden luettelon muuttaminen;

               d)mikä tahansa muu kauppa- ja yhteistyösopimuksen nojalla toteutettavan kestävää kalastuksenhoitoa koskevan yhteistyön osatekijä;

               e)kauppa- ja yhteistyösopimuksen 510 artiklan mukaista uudelleentarkastelua koskevat yksityiskohtaiset säännöt.

               LIITE III

               Kalastuksen erityiskomitean kokouksissa otettavan unionin kannan vuosittain tehtävä tarkennus

               Ennen kuin kalastuksen erityiskomitea hyväksyy säädöksiä tai toimenpiteitä, joilla on oikeusvaikutuksia, on toteutettava tarvittavat toimet, jotta unionin puolesta otettavassa kannassa voidaan ottaa huomioon uusimmat komissiolle toimitetut tieteelliset ja muut olennaiset tiedot, liitteissä I ja II esitettyjen periaatteiden ja suuntaviivojen mukaisesti.

               Tätä tarkoitusta varten komissio toimittaa neuvostolle tai sen valmisteluelimille riittävän aikaisin ennen kalastuksen erityiskomitean kutakin kokousta kyseisiin tietoihin perustuvan asiakirjan, jossa esitetään unionin kannan ehdotetun tarkennuksen erityispiirteet unionin puolesta otettavan kannan yksityiskohdista käytävää keskustelua ja niiden hyväksymistä varten.

               Parlamentin on voitava käyttää täysimääräisesti institutionaalisia oikeuksiaan koko prosessin ajan perussopimusten mukaisesti.

               Jos jossakin kalastuksen erityiskomitean kokouksessa, mukaan lukien paikalla pidettävät kokoukset, ei päästä yksimielisyyteen uusien seikkojen ottamiseksi huomioon unionin kannassa, asia saatetaan neuvoston tai sen valmisteluelinten käsiteltäväksi.